b"\n_START_ARTICLE_\nSipahiai\n_START_PARAGRAPH_\nSipahiai (pers\xc5\xb3 kalba \xd8\xb3\xd9\xbe\xd8\xa7\xd9\x87\xdb\x8c, Sep\xc3\xa2hi 'karys, raitelis') buvo elitiniai Osman\xc5\xb3 imperijos kariuomen\xc4\x97s raiteli\xc5\xb3 daliniai._NEWLINE_Sipahio statusas atitiko viduram\xc5\xbei\xc5\xb3 Europos riterio status\xc4\x85. Sipahiai valdydavo feod\xc4\x85 (t\xc3\xaem\xc3\xa2r), kur\xc4\xaf suteikdavo Osman\xc5\xb3 sultonas, sipahiui priklaus\xc4\x97 visos to feodo pajamos, u\xc5\xbe kurias jis tur\xc4\x97davo atlikti karin\xc4\x99 tarnyb\xc4\x85._NEWLINE_Sipahi\xc5\xb3 daliniai sukurti valdant Muradui I-ajam. Nors prad\xc5\xbeioje sipahiai buvo renkami i\xc5\xa1 nemusulmon\xc5\xb3, pana\xc5\xa1iai kaip jany\xc4\x8darai, ta\xc4\x8diau nuo sultono Mehmedo I-ojo valdymo sipahiais tapdavo tik etniniai turkai, kurie vald\xc4\x97 \xc5\xbeemes imperijos teritorijoje. Sipahi\xc5\xb3 daliniai ilgainiui tapo did\xc5\xbeiausia Osman\xc5\xb3 kavalerijos sud\xc4\x97tine dalimi. Jei Osman\xc5\xb3 kariuomen\xc4\x97 i\xc5\xa1sid\xc4\x97stydavo pusm\xc4\x97nuliu, sipahiai b\xc5\xabdavo i\xc5\xa1d\xc4\x97stomi pusm\xc4\x97nulio smaigaliuose. I\xc5\xa1 \xc4\x8dia raiteliai tur\xc4\x97jo spausti prie\xc5\xa1inink\xc4\x85 i\xc5\xa1 \xc5\xa1on\xc5\xb3 link kariuomen\xc4\x97s pagrindo, kur buvo i\xc5\xa1d\xc4\x97stomi p\xc4\x97stininkai, jany\xc4\x8darai. \xc4\xae sipahi\xc5\xb3 pareigas taip pat \xc4\xaf\xc4\x97jo dalyvavimas paraduose kartu su sultonu, taip pat sultono asmenin\xc4\x97 apsauga. Taikos metu sipahiai buvo atsakingi u\xc5\xbe mokes\xc4\x8di\xc5\xb3 rinkim\xc4\x85.\n_START_SECTION_\nVar\xc5\xbeymasis su jany\xc4\x8darais\n_START_PARAGRAPH_\nKadangi sipahiai buvo vien i\xc5\xa1 turk\xc5\xb3 \xc5\xbeemvald\xc5\xbei\xc5\xb3 sudaryta kavalerija, o jany\xc4\x8darus sudar\xc4\x97 tiek turkai, tiek ne turkai, Osman\xc5\xb3 imperijos kariniuose sluoksniuose buvo laikoma, kad sipahiai turi auk\xc5\xa1tesn\xc4\xaf status\xc4\x85 u\xc5\xbe jany\xc4\x8darus. Apie XVI a. vidur\xc4\xaf jany\xc4\x8darai dar\xc4\x97si svarbiausia kariuomen\xc4\x97s dalimi, ta\xc4\x8diau sipahiai i\xc5\xa1liko svarbiu faktoriumi imperijos ekonomikoje ir politikoje, taip pat tur\xc4\x97jo svarb\xc5\xb3 disciplinuoto vadovavimo armijai vaidmen\xc4\xaf. XVII a. sipahiai, kartu su savo var\xc5\xbeovais jany\xc4\x8darais tapo de facto valstyb\xc4\x97s valdovais, ypa\xc4\x8d pirmaisiais sultono Murado IV valdymo metais. 1826 m. sipahiai atliko svarb\xc5\xb3 vaidmen\xc4\xaf i\xc5\xa1formuojant jany\xc4\x8darus. Sukilusius jany\xc4\x8darus pavyko nuslopinti tik padedant lojaliems sipahi\xc5\xb3 kavalerijos daliniams._NEWLINE_Po dvej\xc5\xb3 met\xc5\xb3 Mahmudas II at\xc5\xa1auk\xc4\x97 ir sipahi\xc5\xb3 privilegijas bei i\xc5\xa1formavo j\xc5\xb3 dalinius taip bandydamas modernizuoti kariuomen\xc4\x97s strukt\xc5\xabr\xc4\x85. Skirtingai nuo riau\xc5\xa1es ir mai\xc5\xa1t\xc4\x85 suorganizavusi\xc5\xb3 jany\xc4\x8dar\xc5\xb3, sipahiai leidosi i\xc5\xa1formuojami taikiai ir garbingai, dalis j\xc5\xb3 \xc4\xafsiliejo \xc4\xaf naujai suformuotas armijos strukt\xc5\xabras."